Suv havzalarida motorli (ichki yonuv dvigatelli) va elektromotorli suv transporti vositalaridan foydalanish tartibini yanada takomillashtirish hamda fuqarolar xavfsizligini taʼminlash chora-tadbirlari toʻgʻrisida
(resolution, 2024-09-04)

Suv havzalarida turizm xizmatlarini jadal rivojlantirish, shuningdek, fuqarolar hayoti, sogʻligi va xavfsizligini taʼminlash hamda suv resurslari ifloslanishining oldini olish va ulardan oqilona foydalanishni yoʻlga quyish maqsadida Vazirlar Mahkamasi qaror qiladi: 1. Shunday tartib oʻrnatilsinki, unga muvofiq: a) 2025-yil 1-maydan boshlab tabiiy va sunʼiy suv havzalarida: faqat tezlikni avtomatik pasaytirish uskunasi bilan jihozlangan (harakatlanish maksimal tezligi 40 km/soatdan oshmaydigan motorli qayiqlar bundan mustasno), GPS uskunasi oʻrnatilgan hamda milliy GPS monitoring va navigatsiya tizimiga ulangan motorli (ichki yonuv dvigatelli) va elektromotorli suv transporti vositalaridan (keyingi oʻrinlarda — suv transporti vositalari) foydalanishga ruxsat etiladi; suv transporti vositalarining ruxsat etilgan harakatlanish maksimal tezligi 40 km/soat, kemalar toʻxtash joylari hamda aholi turar joylari chegaralarida — 20 km/soat, shuningdek, plyajlar va aholining ommaviy dam olish joylari chegaralarida — 5 km/soat etib belgilanadi; b) 2025-yil 1-yanvardan boshlab yuridik va jismoniy shaxslar tomonidan suv transporti vositalaridan (bundan elektromotorli suv transporti vositalari mustasno) foydalanish natijasida atrof tabiiy muhit ifloslantirilganligi uchun quyidagi miqdorlarda yillik kompensatsiya (keyingi oʻrinlarda — kompensatsiya) toʻlovlari undiriladi: motorli qayiqlar va gidrotsikllar uchun bazaviy hisoblash miqdorining 10 baravari; kater uchun bazaviy hisoblash miqdorining 15 baravari; yaxtalar uchun bazaviy hisoblash miqdorining 25 baravari; v) motorli (ichki yonuv dvigatelli) suv transporti vositalari (shu jumladan foydalanishda boʻlgan) kompensatsiya toʻlanganligini tasdiqlovchi hujjat taqdim etilganidan soʻng yillik texnik koʻrikdan oʻtkaziladi; g) kompensatsiya undirishdan tushgan mablagʻlar Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligining Ekologiya jamgʻarmasiga oʻtkaziladi hamda suv havzalari ifloslanishining oldini olish boʻyicha chora-tadbirlarni moliyalashtirishga yoʻnaltiriladi. Ushbu band talablari maxsus vazifalarni bajarish vakolatiga ega boʻlgan vazirlik va idoralarning suv transporti vositalariga nisbatan tatbiq etilmaydi. 2. Oʻzbekiston Respublikasi Favqulodda vaziyatlar vazirligi Raqamli texnologiyalar vazirligi va Transport vazirligi bilan birgalikda uch oy muddatda tabiiy va sunʼiy suv havzalarida suv transporti vositalari tezligini chegaralovchi va oraliq masofani nazorat qiluvchi hamda quyidagi texnik imkoniyatlarni nazarda tutuvchi dasturiy taʼminot ishlab chiqilishini tashkil etsin: suv transporti vositalarining ruxsat etilgan harakatlanish maksimal tezligini 40 km/soatdan, kemalar toʻxtash joylari hamda aholi turar joylari chegaralarida 20 km/soatdan, plyajlar va aholining ommaviy dam olish joylari chegaralarida — 5 km/soatdan oshib ketmasligini taʼminlash; motorli (ichki yonuv dvigatelli) va elektromotorli suv transporti vositalari bir-biriga 150 metrdan kam masofaga yaqinlashgan va harakatlanish geozonasidan chiqqan va qirgʻoq hududiga kirgan vaqtda ularning tezligini avtomatik ravishda 5 km/soatgacha kamaytirish (maxsus xizmat kemalari bundan mustasno). 3. Oʻzbekiston Respublikasi Favqulodda vaziyatlar vazirligi Raqamli texnologiyalar vazirligi, Transport vazirligi hamda Kadastr agentligi bilan birgalikda tabiiy va sunʼiy suv havzalarida: a) uch oy muddatda: xizmat koʻrsatuvchi suv transporti vositalari elektron onlayn nazoratini yoʻlga qoʻysin; suv transporti vositalari har bir turi uchun ruxsat etilgan harakatlanish geozonalarini belgilasin va ularda harakat tartibini ishlab chiqsin; b) suv havzalaridan foydalanuvchilar tomonidan akvatoriyalarning qirgʻoq chiziqlarini belgilagan holda, toʻsiq belgilari (buylar) bilan taʼminlanishini qatʼiy nazoratga olsin; v) tadbirkorlar tomonidan tashkil etilayotgan plyaj va suv obyektlarida dam olish maskanlarini hamda suv transporti vositalari turadigan bazalarning qonunchilik talablari asosida tartibga solinishini va suv havzalarining zarur navigatsiya belgilari bilan jihozlanishini nazorat qilsin. 4. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi, Favqulodda vaziyatlar vazirligi, Suv xoʻjaligi vazirligi hamda Transport vazirligi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda motorli (ichki yonuv dvigatelli) suv transporti vositalarini “Sardoba” suv ombori va “Aydar-Arnasoy” koʻllar tizimiga keng jalb etish boʻyicha chora-tadbirlarni ishlab chiqsin va tadbirkorlar oʻrtasida targʻibot ishlarini amalga oshirsin. 5. Oʻzbekiston Respublikasi Favqulodda vaziyatlar vazirligi: suv obyektlarida suv transporti vositalaridan xavfsiz foydalanish sohasida davlat nazorati samaradorligini oshirish uchun Kichik hajmli kemalar inspeksiyasini maxsus jihozlar, gidrotsikl va katerlar bilan taʼminlash choralarini koʻrsin; Kichik hajmli kemalar inspeksiyasiga yuklangan vazifalarning samarali bajarilishini taʼminlash maqsadida Vazirlikning umumiy shtatlar soni va pul taʼminoti doirasida Kichik hajmli kemalar inspeksiyasining shtat birliklarini qayta koʻrib chiqsin; suv transporti vositalarini boshqarish yuzasidan kema haydovchilarini tayyorlash va qayta tayyorlash ishlarini jadallashtirsin. 6. Oʻzbekiston Respublikasi Favqulodda vaziyatlar vazirligining Kichik hajmli kemalar inspeksiyasini gidrotsikl, kater, maxsus jihozlar va qutqaruv anjomlari bilan taʼminlash rejasi 1-ilovaga muvofiq tasdiqlansin. Bunda ushbu ilovada koʻrsatilgan gidrotsikl, kater, maxsus jihozlar va qutqaruv anjomlari xaridi bilan bogʻliq xarajatlar Favqulodda vaziyatlar vazirligiga Oʻzbekiston Respublikasi Prezidenti va Hukumati tomonidan tasdiqlangan dasturlar ijrosi uchun koʻzda tutilgan mablagʻlar hisobidan amalga oshiriladi. 7. Vazirlar Mahkamasining “Oʻzbekiston Respublikasida turizm sohasini tiklash va rivojlantirish uchun qulay shart-sharoitlarni yaratish chora-tadbirlari toʻgʻrisida” 2020-yil 10-iyuldagi 433-son qaroriga 2-ilovaga muvofiq oʻzgartirish kiritilsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov, Oʻzbekiston Respublikasi favqulodda vaziyatlar vaziri A.X. Qoʻldoshev hamda ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov zimmasiga yuklansin. 3-bandning “j” kichik bandi quyidagi tahrirda bayon etilsin: “j) “Chorvoq” suv omborida motorsiz, maxsus vazifalarni bajarish vakolatiga ega boʻlgan vazirlik va idoralarning hamda tezlikni avtomatik pasaytirish uskunasi bilan jihozlangan, GPS uskunasi oʻrnatilgan va yagona milliy GPS monitoring hamda navigatsiya tizimiga ulangan motorli suv transporti vositalaridan tashqari barcha motorli suv transporti vositalarining harakatlanishi, shuningdek, Chirchiq daryosi va uning irmoqlarida (maxsus ajratilgan suv havzalaridan tashqari) choʻmilish, transport vositalarini yuvish va maishiy chiqindilarni tashlash taqiqlanadi;”.